Disse spesiaal gemaak vir wyn by Perderberg | Netwerk24
Disse spesiaal gemaak vir wyn by Perderberg
Perdeberg se aanbod vir besoekers is aan die toeneem noudat die nuwe restaurant amptelik sy deure oopgemaak het.
Dié Paarlse wynplaas se braai-pieknieks is nog altyd ’n gunsteling by besoekers, maar nou kan jy ook aansluit by Eat @ Perdeberg vir ’n verskeidenheid van ander disse.
By Perdeberg is daar iets vir die hele familie om te geniet – van oud tot jonk. Foto’s: VERSKAF
Boonop het die restaurant sitplek binne én buite, so jy kan in enige weersomstandighede hier kom eet en wyn drink.
Van ontbyt tot nagereg en selfs opsies vir die kleinspan – hierdie spyskaart is propvol keuses.
Eat @ Perdeberg se spyskaart bevat onder meer tradisionele lekkernye soos bobotie en dié beesstertbredie.
As jy al vroegdag by hulle aansluit, kan jy kies uit onder meer ’n volle Engelse ontbyt (R85) of een van die twee omelette (R70).
Ligte maaltye en die hoofgereg is gekies sodat dit by enige van die kelder se wyne kan pas. Jy kan uitsien na peuselhappies soos bobotie- Chinese rolletjies (R55) of jy kan die kaasbord (R155) of Ploughman’s Platter (R250) met iemand deel.
Vir ’n hoofgereg kan jy solank begin liplek vir onder meer ’n beesstertbredie wat saam met parmesaan-kapokaartappels bedien word (R170), hoender-schnitzel met ’n pepersous (R110), of ’n Kaaps Maleise kerrie (R110) vir die kouer dae. Daar is ook steak, vis en tradi­sionele bobotie op die spyskaart.
As jy ná al die lekkernye nog plek het, kan jy die Kaapse brandewynpoeding of mousse geniet (albei R45).
Witwyn, rooiwyn, MCC en selfs craftbier is deel van Perdeberg se lys van drankies.
Vir die kinders is daar hoenderrepies met tjips, ’n worsrolletjie met tjips, en roomys met sjokoladesous.
Daar is ’n klimraam en grasperke waar die kinders kan speel en oor naweke is daar selfs ’n springkasteel.
As jy ’n braai-piekniek aanhanger is, moenie bekommerd wees nie! Dit word steeds aangebied. Dit bevat lamstjops, skilpadjies, hoendersosaties, roosterkoek, aartappelslaai en iets vir die suikertand. Die pieknieks moet 48 uur voor die tyd bestel word en kos R360.
Jy kan ook net inval by die proelokaal vir ’n wynproe van Maandae tot Saterdae of die soettand marshmallow-en-wynproe geniet.
* Eat @ Perdeberg is van Woensdae tot Sondae oop. Skakel 021 020 1626 vir besprekings.
Besoek perdeberg.co.za vir meer inligting oor die aan­biedinge en vir die volledige spyskaart.
Meer oor: Toerisme | Doendinge | Kos En Wyn | Restaurante | Wynplase